pythainlp/thaigov-v2-corpus-22032023 huggingface dataset:
วันพฤหัสบดีที่ 11 พฤศจิกายน 2564
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม สั่งการเจ้าท่าคุมความเร็วเรือ และท่าเรือโดยสาร
ลดผลกระทบช่วงน้ำทะเลหนุนสูง
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่า จากเหตุน้ำทะเลหนุนสูงประกอบกับน้ำเหนือไหลลงสู่แม่น้ำเจ้าพระยาในระยะนี้ ส่งผลให้หลายพื้นที่ตลอดริมแม่น้ำเจ้าพระยาตั้งแต่ จ.นนทบุรี กรุงเทพมหานคร จ.สมุทรปราการ และในลำคลองต่าง ๆ ได้รับผลกระทบจากภาวะน้ำล้นตลิ่ง เอ่อเข้าท่วมพื้นที่อยู่อาศัย บ้านเรือน และถนนหลายสาย ทั้งนี้เพื่อลดผลกระทบและความเดือดร้อนของประชาชน ตนได้สั่งการให้กรมเจ้าท่าเร่งดำเนินการ
1) กำหนด ควบคุม และลดความเร็วในการเดินเรือโดยเฉพาะพื้นที่ที่ระดับน้ำสูง เพื่อป้องกันคลื่นจากเรือกระทบบ้านเรือนประชาชนหรือกำแพงกระสอบทรายที่ใช้ในการป้องกันน้ำ ไม่ให้ได้รับผลกระทบหรือเกิดความเสียหาย
2)จัดเจ้าหน้าที่เฝ้าระวัง ออกตรวจ พื้นที่ท่าเทียบเรือโดยสารให้มีความปลอดภัย และไม่กระทบต่อการให้บริการประชาชน แต่หากท่าเรือใดได้รับผลกระทบจากระดับน้ำขึ้นสูง บริเวณอาคารที่พักผู้โดยสาร ทางเดิน เพื่อขึ้นลงเรือ ทั้งท่าเรือเอกชนและท่าเรือสาธารณะ ให้จัดทำทางเดินชั่วคราวที่สะดวกและปลอดภัยในการขึ้นลงเรือ
3)ประสานกรมอุทกศาสตร์ กองทัพเรืออย่างใกล้ชิดเพื่อทราบข้อมูลระดับน้ำขึ้นน้ำลงล่วงหน้า สำหรับใช้ในการวางแผนเพื่อการป้องกันหรือลดผลกระทบต่อประชาชน
วันอังคารที่ 9 สิงหาคม 2565
รัฐมนตรีฯ สุริยะ ให้อุปทูตรักษาราชการชั่วคราว สถานเอกอัครราชทูตสหรัฐอเมริกาประจำประเทศไทยเข้าพบ
รัฐมนตรีฯ สุริยะ ให้อุปทูตรักษาราชการชั่วคราว สถานเอกอัครราชทูตสหรัฐอเมริกาประจำประเทศไทยเข้าพบ
วันนี้ (9 สิงหาคม 2565) เวลา 14.30 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายไมเคิล ฮีธ (Mr. Michael Heath) อุปทูตรักษาราชการชั่วคราว สถานเอกอัครราชทูตสหรัฐอเมริกาประจำประเทศไทยและคณะเข้าพบ เพื่ออำลาตำแหน่งในโอกาสที่จะพ้นจากหน้าที่ โดยมีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม และนางศิริเพ็ญ เกียรติเฟื่องฟู รองผู้อำนวยการสำนักงานเศรษฐกิจอุตสาหกรรม เข้าร่วมด้วย ณ ห้องรับรอง 1 อาคารสำนักงานปลัดกระทรวงอุตสาหกรรม
วันศุกร์ที่ 11 มีนาคม 2565
บีโอไอผนึกพันธมิตรจัดงานมหกรรม BCG Startup Investment Day
บีโอไอผนึกพันธมิตรจัดงานมหกรรม BCG Startup Investment Day
บีโอไอผนึกพันธมิตรจัดงานมหกรรม BCG Startup Investment Day
เมื่อเร็วๆ นี้ นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ)(ที่ 6 จากซ้าย) ดร.พันธุ์อาจ ชัยรัตน์ ผู้อำนวยการสำนักงานนวัตกรรมแห่งชาติ (องค์การมหาชน) (NIA)(ที่ 7 จากซ้าย) และนายศรัณย์ สุตันติวรคุณ นายกสมาคมไทยผู้ประกอบธุรกิจเงินร่วมลงทุน (TVCA)(ที่ 5 จากซ้าย) แถลงข่าวงานมหกรรม BCG Startup Investment Day โดยมีหน่วยงานพันธมิตรเข้าร่วมงาน ได้แก่ DEPA, NXPO, NSTDA, CUE, RUN, SET และ Innospace ซึ่งงานจะจัดขึ้นในวันที่ 24 มีนาคม 2565ในรูปแบบ Hybrid Event ทั้งออนไลน์และออนกราวด์ ณ ศูนย์ประชุมซีอาเซียน ชั้น 10 อาคารซีดับเบิ้ลยูทาวเวอร์ ถนนรัชดาภิเษก
วันอังคารที่ 15 กุมภาพันธ์ 2565
องค์การขนส่งมวลชนกรุงเทพจัดแผนเดินรถรองรับการเดินทางของประชาชนในวันมาฆบูชา
องค์การขนส่งมวลชนกรุงเทพ (ขสมก.) กระทรวงคมนาคม จัดแผนเดินรถรองรับการเดินทางของประชาชนในวันมาฆบูชา เพื่ออำนวยความสะดวก ปลอดภัย สร้างความมั่นใจให้กับประชาชนในการเดินทาง วันที่ 16 กุมภาพันธ์ 2565
องค์การขนส่งมวลชนกรุงเทพ (ขสมก.) กระทรวงคมนาคม จัดแผนเดินรถรองรับการเดินทางของประชาชนในวันมาฆบูชา เพื่ออำนวยความสะดวก ปลอดภัย สร้างความมั่นใจให้กับประชาชนในการเดินทาง วันที่ 16 กุมภาพันธ์ 2565
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ เปิดเผยว่า ในวันมาฆบูชาที่จะถึงนี้ ซึ่งเป็นวันหยุด ประชาชนนิยมเดินทางไปทำบุญไหว้พระตามสถานที่ต่าง ๆ เป็นจำนวนมาก ขสมก. จึงจัดแผนเดินรถ รองรับการเดินทางของประชาชน โดยมีรายละเอียด ดังนี้
ด้านมาตรการเดินรถ
1. เส้นทางปกติ จัดรถออกวิ่งวันละ 2,630 คัน จำนวน 15,453 เที่ยว และเพิ่มการเปลี่ยนกะของพนักงานประจำรถ จำนวน 118 เส้นทาง ในวันที่ 16 กุมภาพันธ์ 2565
2. จัดเดินรถ AIRPORT BUS เชื่อมต่อท่าอากาศยานกรุงเทพฯ จำนวน 5 เส้นทาง ดังนี้
- สาย A 1 ท่าอากาศยานดอนเมือง - สถานีรถไฟฟ้า BTS จตุจักร เฉลี่ยวันละ 16 คัน
- สาย A 3 ท่าอากาศยานดอนเมือง - สวนลุมพินี เฉลี่ยวันละ 8 คัน
- สาย A 4 ท่าอากาศยานดอนเมือง - สนามหลวง เฉลี่ยวันละ 8 คัน
- สาย S 1 ท่าอากาศยานสุวรรณภูมิ - สนามหลวง เฉลี่ยวันละ 6 คัน
3. จัดเดินรถเชื่อมต่อสถานีขนส่งกรุงเทพ จำนวน 5 สถานี รวม 35 เส้นทาง ดังนี้
- สถานีขนส่งกรุงเทพ (จตุจักร) จำนวน 12 เส้นทาง ได้แก่ สาย 3 16 49 77 96 134 136 138 145 509 517 และ 536
- สถานีขนส่งกรุงเทพ (เอกมัย) จำนวน 8 เส้นทาง ได้แก่ สาย 2 23 25 71 72,501 508 และ 511
- สถานีขนส่งกรุงเทพ (สายใต้ใหม่) จำนวน 6 เส้นทาง ได้แก่ สาย 66 79 511 515 516 และ 556
- สถานีรถไฟกรุงเทพ (หัวลำโพง) จำนวน 7 เส้นทาง ได้แก่ สาย 4 7 21 25 34 73 และ 501
- สถานีกลางบางซื่อ จำนวน 2 เส้นทาง ได้แก่ สาย 49 และ 67
ด้านมาตรการเพื่อความปลอดภัย
1. การเตรียมความพร้อมของรถโดยสาร ขสมก. ได้ประสานบริษัทเหมาซ่อมตรวจเช็กรถโดยสารให้อยู่ในสภาพพร้อมใช้งาน รวมถึงการเปลี่ยนถ่ายน้ำมันเครื่องและไส้กรองต่าง ๆ ตรวจเช็คระบบไอเสีย และตรวจวัดค่าไอเสียให้อยู่ในเกณฑ์มาตรฐาน พร้อมทั้งให้พนักงานขับรถโดยสาร ตรวจสอบความพร้อมของรถโดยสารและอุปกรณ์ส่วนควบ เช่น ระบบไฟฟ้า ระบบเบรก ประตูเปิด - ปิดอัตโนมัติ และถังดับเพลิง เป็นต้น ก่อนนำรถออกวิ่งให้บริการประชาชน
2. การเตรียมความพร้อมของพนักงานประจำรถ ให้หัวหน้างานตรวจความพร้อมทางด้านร่างกายของพนักงานประจำรถ ตรวจวัดแอลกอฮอล์ ตรวจวัดอุณหภูมิ ตรวจใบอนุญาตขับขี่ก่อนขึ้นปฏิบัติหน้าที่ทุกครั้ง พร้อมทั้งกำชับพนักงานขับรถให้เปิดประตูเมื่อรถจอดสนิท และปิดประตูก่อนนำรถออกจากป้าย ใช้ความเร็วตามกฎหมายกำหนด และให้ระมัดระวังผู้ใช้รถใช้ถนนร่วมกัน รวมถึงให้พนักงานเก็บค่าโดยสารช่วยดูแลอำนวยความสะดวกในการขึ้น - ลงรถโดยสารแก่ผู้ใช้บริการ และจัดพนักงานสายตรวจพิเศษ นายตรวจ ช่วยอำนวยความสะดวกด้านการจราจรบริเวณป้ายหยุดรถโดยสารประจำทางที่มีผู้ใช้บริการหนาแน่น
วันเสาร์ที่ 11 กันยายน 2564
​ประกาศกฎกระทรวง 3 ฉบับ คุ้มครองประชาชนให้ได้รับชดเชยเมื่อรัฐใช้ที่ดิน-สิ่งก่อสร้างแก้น้ำท่วม-ภัยแล้ง
​ประกาศกฎกระทรวง 3 ฉบับ คุ้มครองประชาชนให้ได้รับชดเชยเมื่อรัฐใช้ที่ดิน-สิ่งก่อสร้างแก้น้ำท่วม-ภัยแล้ง
วันที่ 11 ก.ย. 2564 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า ตามที่พระราชบัญญัติ (พ.ร.บ.) ทรัพยากรน้ำ พ.ศ. 2561 ได้ให้อำนาจพนักงานเจ้าหน้าที่ กรณีจำเป็นเพื่อประโยชน์ในการป้องกันและแก้ไขภาวะน้ำแล้งและภาวะน้ำท่วม ในการใช้ที่ดินหรือสิ่งก่อสร้างของประชาชน เพื่อก่อสร้าง วางสิ่งของ สูบน้ำ หรือระบายน้ำผ่านเข้าไปในที่ดินได้ โดยต้องกำหนดค่าทดแทนและค่าชดเชยความเสียหายดังกล่าวแก่ประชาชนด้วยนั้น
ล่าสุดวันที่ 10 ก.ย. ที่ผ่านมา เว็บไซต์ราชกิจจานุเบกษา เผยแพร่ประกาศ กฎกระทรวง 3 ฉบับ ให้ประชาชนได้รับความคุ้มครองตามข้อกฎหมายดังกล่าว ประกอบด้วย 1) กฎกระทรวงค่าทดแทนและค่าชดเชยความเสียหาย จากการใช้ที่ดินหรือสิ่งก่อสร้างเพื่อป้องกันและแก้ไขภาวะน้ำแล้งและภาวะน้ำท่วม โดยสาระสำคัญของกฎหมายนี้ เพื่อปกป้องสิทธิของประชาชน กำหนดให้หน่วยงานรัฐ มีหน้าที่จ่ายค่าทดแทนและค่าชดเชยความเสียหาย แก่ผู้ครอบครองหรือเจ้าของที่ดินหรือสิ่งปลุกสร้าง ที่ได้รับความเสียหายจากการปฏิบัติหน้าที่เพื่อป้องกันและแก้ไขปัญหาภัยแล้งและน้ำท่วม โดยให้คำนึงถึงความเสียหายตามความเป็นจริงของสภาพของทรัพย์สินนั้น พิจารณาราคาที่ซื้อขายกันปกติในท้องตลาด หรือเทียบราคาที่อ้างอิงจากราคากลาง ที่ทางราชการกำหนด
2) กฎกระทรวง ค่าชดเชยความเสียหายจากการดำเนินการเพื่อป้องกันและแก้ไขภาวะน้ำท่วม โดยคุ้มครองประชาชนกรณีพนักงานเจ้าหน้าที่ปฏิบัติงานป้องกันและแก้ไขภาวะน้ำท่วม เนื่องจาก พ.ร.บ.ทรัพยากรน้ำ พ.ศ.2561 ได้ให้อำนาจพนักงานเจ้าหน้าที่ในการทำลายสิ่งกีดขวาง ตัดฟันต้นไม้ ขุดดิน ปิดกั้นแนวเขตที่ดิน รื้อถอนสิ่งก่อสร้างซึ่งมิใช่เป็นบ้านเรือนที่อยู่อาศัยหรือดำเนินการอื่นใดเท่าที่จำเป็นแก่การป้องกันและแก้ไขภาวะน้ำท่วมได้ โดยให้ชดเชยความเสียหายแก่ประชาชนเจ้าของที่กินและสิ่งปลูกสร้างตามเกณฑ์ที่กำหนด
3) กฎกระทรวง กำหนดค่าทดแทนให้แก่บุคคลซึ่งต้องเฉลี่ยน้ำที่กักเก็บไว้ เพื่อบรรเทาความเดือดร้อนในการอุปโภคบริโภคของประชาชนในพื้นที่เขตภาวะน้ำแล้งอย่างรุนแรง โดย พ.ร.บ.ทรัพยากรน้ำ พ.ศ. 2561  ยังบัญญัติในกรณีที่เกิดภาวะน้ำแล้งอย่างรุนแรงในพื้นที่ใด ให้พนักงานเจ้าหน้าที่มีอำนาจสั่งให้บุคคลซึ่งกักเก็บน้ำไว้ ต้องเฉลี่ยน้ำเพื่อบรรเทาความเดือดร้อนในการอุปโภคบริโภคของประชาชนในพื้นที่ โดยให้บุคคลดังกล่างมีสิทธิได้รับค่าทดแทนจากการที่ต้องสูญเสียน้ำที่กักเก็บไว้ โดยพิจารณาทั้ง ราคาต้นทุนของน้ำในแหล่งกักเก็บน้ำ , สภาพและทำเลที่ตั้งของแหล่งกักเก็บน้ำ , ขนาดและลักษณะของความเสียหายที่เกิดขึ้นจากการสูญเสียน้ำที่กักเก็บไว้ , ค่าขาดประโยชน์จากการไม่ได้ใช้น้ำเพื่อกิจกรรมทางเศรษฐกิจหรือวิถีชีวิตประจำวัน
“กฎกระทรวงทั้ง 3 ฉบับ เพื่อคุ้มครองปกป้องสิทธิของประชาชน ที่ได้รับผลกระทบจากการปฏิบัติงานของพนักงานเจ้าหน้าที่ในการป้องกันและแก้ไขภาวะน้ำแล้งและน้ำท่วม ทั้งยังเป็นการส่งเสริมการมีส่วนเริ่มของประชาชนในการช่วยกันแก้ไขปัญหาดังกล่าวได้เป็นอย่างดี” น.ส.ไตรศุลี กล่าว
.................
วันพุธที่ 7 กรกฎาคม 2564
กระทรวงยุติธรรม ประชุมขับเคลื่อนกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม
กระทรวงยุติธรรม ประชุมขับเคลื่อนกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม
ในวันพุธที่ ๗ กรกฎาคม ๒๕๖๔ เวลา ๑๓.๐๐ น. ณ ห้องประชุมกระทรวงยุติธรรม ๑๐-๐๘ ชั้น ๑๐ อาคารที่ทำการกระทรวงยุติธรรมนางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม เป็นประธานการประชุมเพื่อกำหนดแนวทางการขับเคลื่อนร่างพระราชบัญญัติป้องกันการกระทำความผิดซ้ำของผู้กระทำความผิดอุกฉกรรจ์ที่ใช้ความรุนแรง พ.ศ. .... (กฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม) ครั้งที่ ๑/๒๕๖๔ โดยมี พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม นายวิตถวัลย์ สุนทรขจิต อธิบดีกรมคุมประพฤติ และเจ้าหน้าที่ที่เกี่ยวข้องเข้าร่วมฯ
โดยที่ประชุมได้รับทราบนโยบายและข้อสั่งการของรัฐมนตรีว่าการกระทรวงยุติธรรม เรื่องการปรับปรุงกฎหมายเพื่อป้องกันอันตรายจากผู้พ้นโทษที่มีพฤติการณ์เป็นภัยต่อสังคม เพื่อผลักดันให้มีกฎหมายที่ใช้ในการเฝ้าระวังและป้องกันการก่ออาชญากรรมสะเทือนขวัญ สร้างความปลอดภัยให้สังคม แก้ไขปัญหาและลดอัตราการกระทำผิดซ้ำของผู้พ้นโทษ ตลอดจนมีกฎหมายกำหนดมาตรการที่เหมาะสมในการติดตาม ควบคุม และสอดส่องผู้พ้นโทษที่กระทำความผิดซ้ำซากในคดีร้ายแรง อุกฉกรรจ์ สะเทือนขวัญ หรือมีความเสี่ยงในการกลับมากระทำผิดซ้ำอีก และเพื่อเพิ่มประสิทธิภาพกระบวนการยุติธรรมทางอาญา ยกระดับมาตรฐานการปฏิบัติงานด้านพัฒนาพฤตินิสัยและการบริหารความยุติธรรม รวมถึงการเตรียมความพร้อมก่อนปล่อยการเฝ้าระวังภายหลังพ้นโทษ และสร้างการรับรู้เรื่องประโยชน์จากกฎหมายที่ประชาชนจะได้รับ รวมทั้งสรุปสาระสำคัญ และความคืบหน้าของการจัดทำร่างพระราชบัญญัติป้องกันการกระทำความผิดซ้ำของผู้กระทำความผิดอุกฉกรรจ์ที่ใช้ความรุนแรง พ.ศ. …. ซึ่งปัจจุบันอยู่ระหว่างเสนอคณะรัฐมนตรีอนุมัติหลักการ รวมทั้งการจัดทำคำสั่งกระทรวงยุติธรรม แต่งตั้งคณะกรรมการอำนวยการขับเคลื่อนร่างกฎหมายเฝ้าระวัง ผู้พ้นโทษในคดีร้ายแรงที่เป็นอันตรายต่อสังคม โดยที่ประชุมเห็นชอบและได้ให้ข้อเสนอเพิ่มเติมให้แต่งตั้งคณะทำงานย่อยเพื่อขับเคลื่อนเฉพาะด้าน ประกอบด้วย คณะทำงานเพื่อขับเคลื่อนด้านการประชาสัมพันธ์ คณะทำงานเพื่อขับเคลื่อนด้านสตรีและเด็ก คณะทำงานด้านสังคม และคณะทำงานด้านสารัตถะ
พร้อมกันนี้ ที่ประชุมได้พิจารณากำหนดแนวทางขับเคลื่อนและเผยแพร่ประชาสัมพันธ์ความรู้ความเข้าใจ ร่างกฎหมายดังกล่าวให้กับหน่วยงานภาครัฐและประชาชนทั่วไปได้รับทราบ โดยสำนักงานกิจการยุติธรรม จะดำเนินการจัดทำโพลสำรวจความเห็นประชาชนเพิ่มเติม โดยเน้นเรื่องมาตรการเฝ้าระวังทางสังคม และทำคลิปวิดิโออธิบายสำหรับเตรียมเสนอร่างกฎหมายเพื่อชี้แจงต่อคณะรัฐมนตรีต่อไป
วันอาทิตย์ที่ 5 ธันวาคม 2564
กระทรวงคมนาคมร่วมกิจกรรมเนื่องในวันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564
ทั้งนี้ กระทรวงคมนาคม ได้จัดทำนิทรรศการเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวันคล้ายวันพระบรมราชสมภพ วันชาติ และวันพ่อแห่งชาติ ประจำปี 2564 “ทวยราษฎร์รักบาทแม้ ยิ่งด้วยบิตุรงค์”
ตามที่รัฐบาลได้กำหนดกิจกรรมเนื่องในวันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564 ประกอบด้วย พิธีทำบุญตักบาตรถวายพระราชกุศล พิธีวางพานพุ่มดอกไม้ และพิธีถวายบังคม โดยส่วนกลางจัด ณ ท้องสนามหลวง และส่วนภูมิภาคทุกจังหวัดพิจารณาจัดพิธีฯ ที่ศาลากลางจังหวัด หรือสถานที่ที่เหมาะสม เพื่อน้อมรำลึกในพระมหากรุณาธิคุณพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร กระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม พร้อมด้วย นายอธิรัฐ รัตนเศรษฐ นายวีรศักดิ์ หวังศุภกิจโกศล รัฐมนตรีช่วยว่าการกระทรวงคมนาคม และนายชยธรรม์ พรหมศร ปลัดกระทรวงคมนาคม ได้เข้าร่วมพิธีทำบุญตักบาตรถวายพระราชกุศล วางพานพุ่มดอกไม้ และถวายบังคม โดยมี พลเอก ประยุทธ์ จันทร์โอชา นายกรัฐมนตรี เป็นประธานในพิธี และมีคณะรัฐมนตรี ผู้บริหารหน่วยงานภาครัฐและเอกชน ร่วมพิธีฯ ในวันที่ 5 ธันวาคม 2564 ณ ท้องสนามหลวง
ในการนี้ นายชยธรรม์ พรหมศร ปลัดกระทรวงคมนาคม ในนามกระทรวงคมนาคม ได้วางพานพุ่มดอกไม้ในพิธีวางพานพุ่มดอกไม้ เพื่อน้อมรำลึกในพระมหากรุณาธิคุณพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ตลอดรัชสมัยของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงปกครองอาณาประชาราษฎร์ด้วยทศพิธราชธรรม และทรงบำเพ็ญพระราชกรณียกิจอเนกประการ เพื่อวางรากฐานการพัฒนาประเทศให้มีความเจริญก้าวหน้าอย่างมั่นคง เป็นที่ประจักษ์ชัดแจ้งจวบจนกาลปัจจุบัน รัฐบาลและทุกภาคส่วน ได้กำหนดจัดกิจกรรมเนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564 เพื่อน้อมรำลึกในพระมหากรุณาธิคุณที่ทรงปฏิบัติพระราชกรณียกิจนานัปการ เพื่อประโยชน์สุขแห่งปวงพสกนิกร โครงการในพระราชดำริน้อยใหญ่ก่อให้เกิดประโยชน์อย่างอเนกอนันต์แก่ประเทศชาติ ทั้งได้พระราชทานหลักปรัชญาเศรษฐกิจพอเพียงเพื่อเป็นแนวทางให้อาณาประชาราษฎร์ได้ดำเนินชีวิตโดยใช้ความรู้และสติปัญญาเป็นภูมิคุ้มกัน อีกทั้งยังก่อให้เกิดประโยชน์แก่ประชาชนของประเทศต่าง ๆ ได้น้อมนำแนวทางพระราชทานไปปฏิบัติ พระเกียรติคุณแผ่ไพศาลขจรขจายไปทั่วทิศานุทิศ
ทั้งนี้ กระทรวงคมนาคม ได้จัดทำนิทรรศการเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวันคล้ายวันพระบรมราชสมภพ วันชาติ และวันพ่อแห่งชาติ ประจำปี 2564 “ทวยราษฎร์รักบาทแม้ ยิ่งด้วยบิตุรงค์” ในรูปแบบนิทรรศการออนไลน์ ผ่านทางhttps://www.foreverloveking.com พร้อมทั้งจัดตั้งโต๊ะหมู่ประดิษฐานพระบรมฉายาลักษณ์ พร้อมเครื่องราชสักการะ (เครื่องทองน้อย) บริเวณห้องโถงอาคาร 1 กระทรวงคมนาคม เพื่อให้ผู้บริหาร ข้าราชการ เจ้าหน้าที่ของกระทรวงคมนาคม และประชาชนที่มาติดต่อราชการได้ร่วมน้อมรำลึกในพระมหากรุณาธิคุณอันหาที่สุดมิได้ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในโอกาสนี้ด้วย
วันจันทร์ที่ 7 กุมภาพันธ์ 2565
PM welcoms Austrian investment in digital technology, transport/smart logistics, and health and wellness
PM welcoms Austrian investment in digital technology, transport/smart logistics, and health and wellness
February 4, 2022, at 1330hrs, at the Ivory Room, Thai Khu Fah Building, Government House, H.E. Mrs. Eva Hager, Ambassador of the Republic of Austria to Thailand, paid a courtesy call on Prime Minister and Defense Minister Gen. Prayut Chan-o-cha on occasion of her completion of tenure. Government Spokesperson Thanakorn Wangboonkongchana disclosed gist of the meeting as follows:
The Prime Minister was pleased to meet with the Austrian Ambassador. He commended close and long-standing relations between Thailand and Austria which have spanned for over 153 years, and expressed hope that relations and cooperation would continue to be promoted for the benefits of both countries and the people. The Prime Minister also thanked the Austrian Ambassador for her active role in promoting mutual relations throughout her tenure, and hopes that the incoming Austrian Ambassador would continue to follow the course, as Thailand stands ready to cooperate and provide full support.
The Austrian Ambassador expressed pleasure to meet with the Prime Minister today, and affirmed Austria’s support on Thailand’s hosting of the APEC Summit this year. She congratulated cordial relations between the two countries, and was impressed with Thai people's hospitality and the country's beautiful culture and nature. Thailand and Austria have forged strong cooperation in various areas, especially in trade and investment, and education on which an MOU has been signed to push forward vision into action.
Thailand also stands ready to exchange experiences in COVID-19 situation administration. At present, the country has been reopened to foreign visitors, and the Prime Minister hopes for an increasing exchange of visits and tourism activities between people of the two countries.
Both parties agreed that Thailand and Austria have much potential to enhance mutual trade and investment cooperation and increase trade values in a bid to promote post-COVID-19 economic recovery in a sustainable manner. The Prime Minister extended his invitation to Austrian investors to consider investment in the Eastern Economic Corridor (EEC) in the fields of digital and 5G technology, health and wellness, and transport/smart logistics. The Austrian Ambassador agreed that it would be a good opportunity for Austrian investors, considering Thailand's high potential, and committed to push forward investment cooperation expansion between the two countries.
The Prime Minister and the Ambassador also discussed academic and education cooperation, especially vocational education cooperation of which considerable progress has been made. The two countries also signed an MOU on sports cooperation last year under which the Prime Minister expects more cooperation on the exchange of sports coaches.
วันอังคารที่ 17 พฤษภาคม 2565
ครม.เห็นชอบการต่ออายุความตกลงว่าด้วยการก่อตั้งศูนย์อาเซียน – ญี่ปุ่นอีก 5 ปี เพื่อการเสริมสร้างความเป็นหุ้นส่วนทางเศรษฐกิจ การค้า การลงทุน การท่องเที่ยว
ครม.เห็นชอบการต่ออายุความตกลงว่าด้วยการก่อตั้งศูนย์อาเซียน – ญี่ปุ่นอีก 5 ปี เพื่อการเสริมสร้างความเป็นหุ้นส่วนทางเศรษฐกิจ การค้า การลงทุน การท่องเที่ยว
วันที่ 17 พ.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)เห็นชอบการต่ออายุความตกลงว่าด้วยการก่อตั้งศูนย์อาเซียน – ญี่ปุ่น (ASEAN – Japan Centre : AJC) ออกไปอีก 5 ปี ตั้งแต่วันที่ 25 พฤษภาคม 2565 – 24 พฤษภาคม 2570 และมอบหมายให้กรมส่งเสริมการค้าระหว่างประเทศซึ่งเป็นผู้แทนประเทศไทยในสมาชิกคณะมนตรีของศูนย์อาเซียน – ญี่ปุ่น เป็นผู้แทนในการลงนามให้การรับรองต่ออายุความตกลงฯครั้งนี้ มีสาระสำคัญคือ วัตถุประสงค์เพื่อการเสริมสร้างความเป็นหุ้นส่วนทางเศรษฐกิจระหว่างประเทศญี่ปุ่น และประเทศสมาชิกอาเซียน โดยการส่งเสริมการค้าจากประเทศสมาชิกอาเซียนไปญี่ปุ่น โดยเฉพาะสินค้ากึ่งสำเร็จรูป การส่งเสริมการไหลเวียนของการลงทุน รวมถึงการถ่ายทอดทักษะ และเทคโนโลยีระหว่างญี่ปุ่นและประเทศสมาชิกอาเซียน การกระตุ้นการท่องเที่ยวทำให้ปริมาณนักท่องเที่ยวเพิ่มขึ้น
ขณะที่กิจกรรมต่างๆที่จะทำให้บรรลุวัตถุประสงค์ของความตกลงฯ เช่น แนะนำ และประชาสัมพันธ์ในญี่ปุ่นและประเทศสมาชิกอาเซียน ถึงผลิตภัณฑ์อุตสาหกรรม โอกาสการลงทุน และทรัพยากรการท่องเที่ยวทั้งของญี่ปุ่น และประเทศสมาชิกอาเซียน, บริหารจัดการอาคารแสดงนิทรรศการแบบถาวรของศูนย์อาเซียน – ญี่ปุ่น, ช่วยเหลือและให้คำแนะนำในด้านการค้า การลงทุน การท่องเที่ยว และการแลกเปลี่ยนบุคลากร ซึ่งจะช่วยเพิ่มผลประโยชน์ทั้งของญี่ปุ่น และสมาชิกอาเซียน, เป็นช่องทางสำหรับแลกเปลี่ยนข้อมูลที่เป็นประโยชน์เกี่ยวกับการส่งเสริมการค้า การลงทุน การท่องเที่ยว , วิจัยและศึกษาเกี่ยวกับการค้า การลงทุน การท่องเที่ยว และการแลกเปลี่ยนบุคลากรตามความจำเป็น เป็นต้น
สำหรับศูนย์อาเซียน – ญี่ปุ่น เป็นองค์กรความร่วมมือระหว่างประเทศ ภายใต้ความตกลงฯ เพื่อส่งเสริมการค้า การลงทุน การท่องเที่ยว และการแลกเปลี่ยนระหว่างบุคคลระหว่างประเทศสมาชิกอาเซียนกับญี่ปุ่น โดยมีคณะมนตรีจำนวน 11 ราย จากประเทศสมาชิกอาเซียนและญี่ปุ่น มีสำนักงานใหญ่ตั้งอยู่ที่ กรุงโตเกียว ประเทศญี่ปุ่น
วันศุกร์ที่ 17 มิถุนายน 2565
รฟม. นำทีมลงพื้นที่ โครงการระบบขนส่งมวลชนจังหวัดภูเก็ต ระยะที่ 1
ประชาสัมพันธ์และสำรวจความคิดเห็นของประชาชนเกี่ยวกับอัตราค่าโดยสารและการขยายแนวเส้นทาง
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม นำทีมลงพื้นที่จังหวัดภูเก็ตเพื่อประชาสัมพันธ์และสำรวจความคิดเห็นของประชาชนเกี่ยวกับอัตราค่าโดยสารและการขยายแนวเส้นทางโครงการระบบขนส่งมวลชนจังหวัดภูเก็ต ระยะที่ 1 ช่วงท่าอากาศยานนานาชาติภูเก็ต - ห้าแยกฉลอง ไปยังท่าฉัตรไชย อย่างต่อเนื่องตั้งแต่วันที่ 15 มิถุนายน 2565 เป็นต้นมา โดยได้แบ่งเจ้าหน้าที่ออกเป็น จำนวน 8 ทีม เพื่อลงพื้นที่เก็บแบบสอบถามในพื้นที่อำเภอเมืองจังหวัดภูเก็ต ณ หน่วยงานภาครัฐและเอกชนต่าง ๆ ได้แก่ สถานศึกษา โรงพยาบาล สถานีขนส่ง ที่ว่าการอำเภอ ศาลากลาง สำนักงานเทศบาล หอการค้า สถานีตำรวจ ตลอดจนการลงพื้นที่ในชุมชนต่างๆ ในระดับตำบล เพื่อให้สามารถเข้าถึงประชาชนได้อย่างใกล้ชิดมากที่สุด โดยได้รับการตอบรับจากประชาชนเป็นอย่างดี ซึ่งการลงพื้นที่ดังกล่าวจะมีขึ้นอย่างต่อเนื่องไปจนถึงวันที่ 21 มิถุนายน 2565 และจะนำผลการสำรวจความคิดเห็น ครั้งนี้ไปใช้เป็นแนวทางในการดำเนินโครงการระบบขนส่งมวลชนจังหวัดภูเก็ต ระยะที่ 1 ให้มีความเหมาะสมและสอดคล้องกับความคิดเห็นของประชาชนในจังหวัดภูเก็ต โดยหากมีการขยายเส้นทางไปยังท่าฉัตรไชยแล้ว รฟม. จะดำเนินการตามระเบียบสำนักนายกรัฐมนตรีว่าด้วยการรับฟังความคิดเห็นของประชาชน ก่อนนำเสนอขออนุมัติดำเนินโครงการตามขั้นตอนต่อไป
ทั้งนี้ ประชาชนที่มีภูมิลำเนาหรือพำนักอาศัยในจังหวัดภูเก็ต สามารถร่วมตอบแบบสอบถามแสดงความคิดเห็นเกี่ยวกับโครงการระบบขนส่งมวลชนจังหวัดภูเก็ต ได้ที่ https://www.mrta.co.th/phuket-form/index.html หรือสแกน QR CODE ได้ตั้งแต่วันนี้ - 24 มิถุนายน 2565 หรือติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันเสาร์ที่ 9 ตุลาคม 2564
รอง.นรม.วิษณุ พร้อม รมต.อนุชา ลงพื้นที่อุทัยธานี นครสวรรค์ ติดตามสถานการณ์อุทกภัย นำความห่วงใย ส่งมอบกำลังใจให้ผู้ประสบภัย
รอง.นรม.วิษณุ พร้อม รมต.อนุชา ลงพื้นที่อุทัยธานี นครสวรรค์ ติดตามสถานการณ์อุทกภัย นำความห่วงใย ส่งมอบกำลังใจให้ผู้ประสบภัย
วันนี้ (9 ตุลาคม 2564) นายวิษณุ เครืองาม รองนายกรัฐมนตรี นำคณะประกอบด้วย นายอนุชา นาคาศัย รัฐมนตรีประจำสำนักนายกรัฐมนตรี นายธีรภัทร ประยูรสิทธิ ปลัดสำนักนายกรัฐมนตรี ลงพื้นที่ จ.อุทัยธานี และ จ.นครสวรรค์ เพื่อติดตามสถานการณ์อุทกภัย และให้ความช่วยเหลือประชาชนผู้ได้รับผลกระทบ
ช่วงเช้า เวลา ประมาณ 10.00 น. รองนายกรัฐมนตรีและคณะได้ลงพื้นที่ไปยัง จ.อุทัยธานี ศาลาประชาคม เทศบาลตำบลหาดทนง อ.เมืองอุทัยธานี โดยมีนายขจรเกียรติ รักพานิชมณี ผู้ว่าราชการจังหวัดอุทัยธานีรายงานสภาพปัญหาอุทกภัยในพื้นที่และการให้ความช่วยเหลือ รองนายกรัฐมนตรีได้มอบถุงยังชีพ ของกองทุนผู้ประสบสาธารณภัย สำนักนายกรัฐมนตรี ให้แก่ผู้แทนผู้ประสบภัย 13 ตำบล จำนวน 1,000 ชุด
จากนั้น คณะได้เดินทางไปยังชุมชนบริเวณริมน้ำสะแกรกรัง ซึ่งประสบปัญหาน้ำล้นตลิ่ง เข้าท่วมบ้านเรือนและพื้นที่การเกษตรได้รับความเสียหาย โดยรองนายกรัฐมนตรีและคณะได้มอบถุงยังชีพเพื่อช่วยเหลือเป็นการเบื้องต้น จำนวน 12 ราย
รองนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรี และคณะรัฐมนตรีมีความห่วงใยประชาชนผู้ประสบปัญหาอุทกภัย วันนี้ ตนและคณะได้ลงพื้นที่ จ.อุทัยธานี และ จ.นครสวรรค์ เพื่อติดตามสถานการณ์อย่างใกล้ชิด ซึ่งการช่วยเหลือผู้ประสบภัยเป็นสิ่งที่รัฐบาลเร่งดำเนินการลำดับแรก จากนั้น เมื่อสถานการณ์คลี่คลายจะเร่งปรับปรุงระบบสาธารณูปโภค และดำเนินการเยียวยาประชาชนและภาคการเกษตรในพื้นที่ต่อไป คาดว่าสถานการณ์ของ จ.อุทัยธานี จะดีขึ้นแน่นอนหากไม่มีพายุเข้ามาอีก พร้อมนี้ รองนายกรัฐมนตรีได้กล่าวให้กำลังใจประชาชนให้สู้ต่อไป หากมีปัญหาหรือประสบความเดือดร้อนให้แจ้งต่อเจ้าหน้าที่ภาครัฐที่ใกล้ชิด เช่น กำนัน ผู้ใหญ่บ้าน และข้าราชการส่วนท้องถิ่นทันที
เสร็จแล้ว คณะได้เดินทางต่อไปยังพื้นที่ จ.นครสวรรค์ เพื่อติดตามและช่วยเหลือผู้ประสบภัยในพื้นที่ อ.พยุหะคีรี และ อ.โกรกพระ เพื่อตรวจเยี่ยมให้กำลังใจผู้ประสบภัยและมอบถุงยังชีพ จำนวน 1,000 ชุด ต่อไป
วันจันทร์ที่ 23 สิงหาคม 2564
ไทยเข้าร่วมการประชุมระดับเจ้าหน้าที่อาวุโสของการประชุมรัฐมนตรีอาเซียนด้านการเกษตรและป่าไม้ ครั้งที่ 42 สมัยพิเศษ พร้อมให้ความร่วมมือกับประเทศคู่เจรจาและองค์กรระหว่างประเทศ
ไทยเข้าร่วมการประชุมระดับเจ้าหน้าที่อาวุโสของการประชุมรัฐมนตรีอาเซียนด้านการเกษตรและป่าไม้ ครั้งที่ 42 สมัยพิเศษ
นายระพีภัทร์ จันทรศรีวงศ์ รองปลัดกระทรวงเกษตรและสหกรณ์ หัวหน้าคณะผู้แทนไทย (SOM-AMAF Leader) พร้อมด้วยผู้บริหารกระทรวงเกษตรและสหกรณ์ เข้าร่วมการประชุมระดับเจ้าหน้าที่อาวุโสของการประชุมรัฐมนตรีอาเซียนด้านการเกษตรและป่าไม้ ครั้งที่ 42 สมัยพิเศษ (Special SOM-42nd AMAF) ที่จัดขึ้นในวันที่ 23 สิงหาคม 2564 ผ่านระบบการประชุมทางไกลออนไลน์ โดยมีประเทศสมาชิกเข้าร่วม 10 ประเทศ ได้แก่ บรูไน กัมพูชา อินโดนีเซีย ลาว มาเลเซีย เมียนมา ฟิลิปปินส์ สิงคโปร์ ไทย และเวียดนาม ซึ่งที่ประชุมได้รับทราบข้อเสนอผลลัพธ์ในปี 2565 ของสาขาคณะทำงานด้านการเกษตรสาขาต่าง ๆ โดยประเทศไทยได้ยกร่าง Guideline on sharing, access to and use of IUU fishing-related information เพื่อเป็นแนวทางให้ผู้ประสานงานเครือข่าย AN - IUU ใช้ในการปฏิบัติงานการแลกเปลี่ยนข้อมูลด้านการประมงที่รวดเร็วและมีประสิทธิภาพ และเห็นชอบเอกสารของคณะทำงานด้านเกษตรรายสาขา อาทิ คณะทำงานอาเซียนด้านอาหารฮาลาล คณะทำงานอาเซียนด้านปศุสัตว์ คณะทำงานอาเซียนด้านพืช คณะทำงานอาเซียนด้านประมง เป็นต้น ทั้งหมด 25 ฉบับ (endorsement) และรับทราบเอกสาร 4 ฉบับ (notation)
สำหรับในด้านปศุสัตว์ ประเทศไทยได้ให้ความสำคัญในกรอบแผนยุทธศาสตร์การควบคุมป้องกันโรคปากและเท้าเปื่อย (FMD) ภายใต้โครงการความร่วมมือ SEACFMD (South-East Asia and China Foot and Mouth Disease (SEACFMD) Roadmap 2021 - 2025) จึงนำเสนอต่อที่ประชุมว่าเห็นสมควรผลักดันเกี่ยวกับการจัดทำโครงการที่เป็นรูปธรรมในการควบคุมป้องกันโรค FMD ในอาเซียนภายใต้กรอบแผนยุทธศาสตร์ดังกล่าว โดยครอบคลุมถึงโครงการหรือกิจกรรมที่เกี่ยวข้องการควบคุมโรคระบาดสัตว์อื่น ๆ ด้วย เช่น โรค Lumpy Skin Disease (LSD), African Swine Fever (ASF) เป็นต้น เพื่อให้อาเซียนได้ประโยชน์สูงสุด
นอกจากนี้ ที่ประชุมยังได้รับทราบความก้าวหน้าความร่วมมือกับประเทศคู่เจรจาและองค์กรระหว่างประเทศ ได้แก่ ออสเตรเลีย เยอรมนี อินเดีย จีน ญี่ปุ่น สาธาณรัฐเกาหลี รัสเซีย FAO, IRRI, World Bank และ OECD โดยประเทศไทยมีความร่วมมือกับ IRRI ในโครงการทดสอบสายพันธุ์ข้าวจากสถาบันวิจัยข้าวระหว่างประเทศภายใต้โครงการ ASEAN RiceNet (IRRI-bred advanced lines testing under ASEAN Rice NET project) เพื่อพัฒนาพันธุ์ข้าวที่มีคุณค่า การปรับปรุงพันธุ์ข้าวให้มีความต้านทาน ปรับตัวให้เข้ากับสภาพแวดล้อมต่าง ๆ ซึ่งจะเป็นประโยชน์ด้านความมั่นคงด้านอาหารในภูมิภาคอาเซียน อย่างไรก็ตาม ประเทศไทยยินดีให้ความร่วมมือกับอาเซียนและประเทศคู่เจรจาเพื่อพัฒนาด้านเกษตรและป่าไม้ในทุกมิติ
วันอังคารที่ 20 กรกฎาคม 2564
ครม. อนุมัติกรอบวงเงินโครงการเยียวยานายจ้างและผู้ประกันตนมาตรา 33 ในพื้นที่ควบคุมสูงสุดและเข้มงวด 10 จังหวัดรวม 13,505 ล้านบาท
ครม. อนุมัติกรอบวงเงินโครงการเยียวยานายจ้างและผู้ประกันตนมาตรา 33 ในพื้นที่ควบคุมสูงสุดและเข้มงวด 10 จังหวัดรวม 13,505 ล้านบาท
(20  ก.ค. 64 )  นายอนุชา บูรพชัยศรี  โฆษกประจำสำนักนายกรัฐมนตรี เปิดเผยคณะรัฐมนตรีอนุมัติกรอบวงเงิน โครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐ  ในพื้นที่ควบคุมสูงสุดและเข้มงวด และพื้นที่จังหวัดชานแดนภาคใต้ตามที่กระทรวงแรงงานเสนอ รวมทั้งสิ้น 10 จังหวัดสำหรับกิจการที่ได้รับผลกระทบ 9 สาขา  จากเดิมที่ได้เห็นชอบไปแล้ว 2,519.38 ล้านบาทเพิ่ม เป็น 13,504 .696 บาท  หรือเพิ่มขึ้น 10,985.316 ล้านบาท ส่วนอีก 3 จังหวัดที่ ศบค. ได้มีประกาศเพิ่มเติม ได้แก่จังหวัดฉะเชิงเทรา ชลบุรี และอยุธยานั้น ครม.ได้เห็นชอบในวันนี้ให้ขยายพื้นที่เยียวยาผู้ประกอบการและลูกจ้างที่ได้รับผลกระทบจากมาตรการโควิด เพิ่มเติมจาก 10 จังหวัด เป็น 13 จังหวัด และจะนำกรอบวงเงินที่เพิ่มขึ้นนำเสนอ ครม.เพื่อพิจารณาต่อไป
....
วันพฤหัสบดีที่ 30 ธันวาคม 2564
ปลัด สธ. ติดตามความพร้อมรับอุบัติเหตุช่วงเทศกาลปีใหม่ 65 ย้ำเข้มงวดไม่ให้คนเมาออกไปขับขี่บนท้องถนน
ปลัดกระทรวงสาธารณสุขติดตามความพร้อมด้านการแพทย์และสาธารณสุขที่โรงพยาบาลชัยนาทนเรนทร และจุดบริการประชาชน จังหวัดชัยนาท และจังหวัดนครสวรรค์ รับอุบัติเหตุช่วงเทศกาลปีใหม่ 2565
ปลัดกระทรวงสาธารณสุขติดตามความพร้อมด้านการแพทย์และสาธารณสุขที่โรงพยาบาลชัยนาทนเรนทร และจุดบริการประชาชน จังหวัดชัยนาท และจังหวัดนครสวรรค์ รับอุบัติเหตุช่วงเทศกาลปีใหม่ 2565 กำชับให้ดูแลผู้ที่มีอาการมึนเมาไม่ให้ขับขี่เพื่อลดความเสี่ยงในการเกิดอุบัติเหตุบนท้องถนน
วันนี้ (30 ธันวาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยนายแพทย์ธงชัย กีรติหัตถยากร รองปลัดกระทรวงสาธารณสุข ติดตามความพร้อมด้านการแพทย์และสาธารณสุข และตรวจเยี่ยมจุดบริการประชาชนในช่วงเทศกาลปีใหม่ 2565 พร้อมมอบกระเช้าของขวัญ หน้ากากอนามัย และเจลแอลกอฮอล์เป็นกำลังใจแก่เจ้าหน้าที่ และกล่าวว่า ในช่วงเทศกาลปีใหม่ประชาชนมีการเดินทางออกต่างจังหวัดจำนวนมาก ซึ่งถนนสายเอเชียเป็นถนนสายหลักที่มุ่งหน้าสู่ภาคเหนือมักเกิดอุบัติเหตุขึ้นบ่อยครั้ง จึงได้มาติดตามความพร้อมด้านการแพทย์และสาธารณสุข ที่โรงพยาบาลชัยนาทนเรนทร จังหวัดชัยนาท พบว่ามีความพร้อมรองรับอุบัติเหตุ ทั้งศูนย์รับแจ้งเหตุ 1669 ห้องฉุกเฉิน ห้องผ่าตัด รถพยาบาล ระบบส่งต่อ รวมถึงจัดบุคลากรทางการแพทย์หมุนเวียนปฏิบัติหน้าที่ในช่วง 7 วันอันตราย ตั้งแต่วันที่ 29 ธันวาคม 2564 – 4 มกราคม 2565
ดูแลรักษาประชาชน ตลอด 24 ชั่วโมง
นอกจากนี้ได้ตรวจเยี่ยมจุดบริการประชาชน ด่านท่าน้ำอ้อยม่วงหัก จังหวัดชัยนาท และด่านพยุหะคีรี จังหวัดนครสวรรค์ ซึ่งมีบุคลากรทางการแพทย์จากสำนักงานสาธารณสุขอำเภอ อสม. คอยให้บริการปฐมพยาบาล จ่ายยาสามัญประจำบ้าน แจกหน้ากากอนามัย และชุดตรวจ ATK พร้อมกำชับให้ดูแลผู้ที่มีอาการมึนเมาไม่ให้ขับขี่เพื่อลดความเสี่ยงในการเกิดอุบัติเหตุบนท้องถนน
*********************************** 30 ธันวาคม 2564
วันพุธที่ 12 มกราคม 2565
พม. หารือ ตร. เร่งช่วยเหลือคนไทยถูกหลอกลวงและไปตกทุกข์ได้ยากที่ประเทศกัมพูชา
พม. หารือ ตร. เร่งช่วยเหลือคนไทยถูกหลอกลวงและไปตกทุกข์ได้ยากที่ประเทศกัมพูชา
วันที่ 11 ม.ค. 65 เวลา 13.00 น. นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ และพล.ต.ต.ฐิตวัฒน์ สุริยฉาย ผู้บังคับการกองบังคับการตำรวจสืบสวนสอบสวนอาชญากรรมทางเทคโนโลยี 4 พร้อทด้วยคณะทำงานของพลตํารวจโท สุรเชษฐ์ หักพาล ผู้ช่วยผู้บัญชาการตำรวจแห่งชาติ ร่วมหารือเรื่องการช่วยเหลือคนไทยซึ่งถูกหลอกลวงและไปตกทุกข์ได้ยากที่ประเทศกัมพูชา ณ ห้องประชุมกาสะลอง ชั้น 8 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กทม.
นางสาวแรมรุ้ง กล่าวว่า กระทรวงการพัฒนาสังคมและความมั่นคงของมนุษย์ (พม.) ได้ดำเนินการให้การช่วยเหลือคนไทยซึ่งถูกหลอกลวงและไปตกทุกข์ได้ยากที่ประเทศกัมพูชา โดยได้ดำเนินงานร่วมกับสำนักงานตำรวจแห่งชาติ เพื่อประสานการให้ความช่วยเหลือคนไทยดังกล่าว ตั้งแต่เดือนตุลาคม 2564 จนถึงปัจจุบัน รวมจำนวน 474 คน และได้มอบหมายเจ้าหน้าที่เข้าร่วมการสัมภาษณ์เพื่อคัดแยกผู้เสียหาย มีจำนวน 216 คน ทั้งนี้ ได้มอบหมายให้สำนักงานพัฒนาสังคมและความมั่นคงของมนุษย์จังหวัด (พมจ.) ในพื้นที่ภูมิลำเนาติดตามช่วยเหลือผู้เสียหายตามสิทธิทางกฎหมายต่อไป
นางสาวแรมรุ้ง กล่าวต่อไปว่า สำหรับขบวนการหลอกลวงคนไทยนั้น มีกลุ่มคนจีนเป็นหัวหน้า เคลื่อนไหวอยู่ในกรุงปอยเปต ประเทศกัมพูชา โดยจะมีการลงโฆษณารับสมัครงานบนสื่อสังคมออนไลน์ อาทิ เฟซบุ๊ก และกลุ่มไลน์ เพื่อหลอกลวงว่ามีงานในประเทศกัมพูชา และจ่ายค่าตอบแทนในอัตราสูง เดือนละ 3 - 4 หมื่นบาท แต่หลังจากมีผู้หลงเชื่อมาสมัครแล้ว ได้มีการว่าจ้างขบวนการนำพาคนเดินทางเข้า - ออกประเทศโดยผิดกฎหมาย ผ่านทางช่องทางธรรมชาติ เข้าไปยังประเทศกัมพูชา จากนั้น จะนำตัวเข้าตึกและถูกบังคับให้ทำงาน หากทำงานไม่ได้ จะถูกกักขัง ให้อดอาหาร ขู่ทำร้ายร่างกาย บางรายถูกขายต่อให้กลุ่มอื่น ๆ ด้วย ทั้งนี้ หลังจากการเข้าช่วยเหลือออกมาได้ จะดำเนินการส่งตัวกลับประเทศไทยรวมแล้วกว่า 500 คน และเข้าสู่กระบวนการกักตัว 14 วัน ตามมาตรการความปลอดภัยของสาธารณสุขของไทย
นางสาวแรมรุ้ง กล่าวเพิ่มเติมว่า ตนได้สั่งการให้เจ้าหน้าที่ศูนย์ปฏิบัติการป้องกันและปราบปรามการค้ามนุษย์ สำนักงานพัฒนาสังคมและความมั่นคงของมนุษย์จังหวัด ลงพื้นที่เพื่อติดตามให้การช่วยเหลือผู้เสียหาย โดยเฉพาะการสนับสนุนให้ความช่วยเหลือเยียวยาจากกองทุนเพื่อการป้องกันและปราบปรามการค้ามนุษย์ ตามสิทธิโดยเร่งด่วน เพื่อแสดงเจตนารมณ์และความมุ่งมั่นในการให้ความช่วยเหลือคุ้มครอง ตามภารกิจของกระทรวง พม. และหลังจากนี้ จะได้ประสานการทำงานร่วมกันกับศูนย์พิทักษ์เด็ก สตรี ครอบครัว ป้องกันปราบปรามการค้ามนุษย์ และภาคประมง สำนักงานตำรวจแห่งชาติ (ศพดส.ตร.) อย่างใกล้ชิด เพื่อประสิทธิภาพในการช่วยเหลือกลุ่มคนไทยดังกล่าว ต่อไป
วันพุธที่ 15 ธันวาคม 2564
กรมทางหลวงชนบท เสริมศักยภาพการคมนาคมขนส่งในพื้นที่เขตเศรษฐกิจพิเศษนครพนม  สอดรับกับนโยบายของรัฐมนตรีว่าการกระทรวงคมนาคม
เตรียมสร้างถนนกว่า 23 กิโลเมตร เชื่อมท่าอากาศยาน - สะพานมิตรภาพแห่งที่ 3 คาดเริ่มก่อสร้างปี 2565
กรมทางหลวงชนบท (ทช.) กระทรวงคมนาคม เตรียมดำเนินโครงการก่อสร้างถนนสายเชื่อมศูนย์ซ่อมอากาศยาน - ศูนย์กลางการค้าส่งชายแดนบริเวณสะพานมิตรภาพแห่งที่ 3 - ถนนเชื่อมทางหลวงแผ่นดินหมายเลข 212 อำเภอท่าอุเทน จังหวัดนครพนม เพื่อสนับสนุนเขตเศรษฐกิจของจังหวัดนครพนม เชื่อมโยงโครงข่ายการคมนาคมขนส่งภายในจังหวัดและประเทศเพื่อนบ้านให้เกิดความสมบูรณ์มากยิ่งขึ้น สอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท เปิดเผยว่า จังหวัดนครพนมเป็นเมืองแห่งศูนย์กลางการค้าชายแดนกับประเทศเพื่อนบ้าน ประกอบกับเป็นจังหวัดที่ได้รับการประกาศเป็นพื้นที่เขตพัฒนาเศรษฐกิจพิเศษนครพนม ทช. จึงได้เตรียมดำเนินโครงการก่อสร้างถนนสายเชื่อมศูนย์ซ่อมอากาศยาน - ศูนย์กลางการค้าส่งชายแดนบริเวณสะพานมิตรภาพแห่งที่ 3 - ถนนเชื่อมทางหลวงแผ่นดินหมายเลข 212 อำเภอท่าอุเทน จังหวัดนครพนม ระยะทางรวม 23.102 กิโลเมตร เพื่อรองรับการเจริญเติบโตของเมือง เพิ่มศักยภาพการคมนาคมขนส่งระหว่างท่าอากาศยานนครพนมและสะพานมิตรภาพแห่งที่ 3 (นครพนม - คำม่วน) ตลอดจนเป็นการเพิ่มประสิทธิภาพในการเชื่อมโยงระหว่างประเทศไทยและประเทศลาว โดยแบ่งการก่อสร้างออกเป็น 2 ตอน ดังนี้
- ตอนที่ 1 ก่อสร้างถนนใหม่ เป็นผิวจราจรแบบคอนกรีตเสริมเหล็ก ขนาด 4 ช่องจราจร ไป - กลับ บริเวณ กม. ที่ 0+000 - 16+531 รวมระยะทาง 16.531 กิโลเมตร
- ตอนที่ 2 ก่อสร้างถนนใหม่ เป็นผิวจราจรแบบคอนกรีตเสริมเหล็ก ขนาด 2 ช่องจราจร ไป - กลับ บริเวณ กม. ที่ 0+000 - 6+571 รวมระยะทาง 6.571 กิโลเมตร
ปัจจุบันโครงการดังกล่าวอยู่ระหว่างกระบวนการจัดซื้อจัดจ้าง คาดว่าจะเริ่มเข้าพื้นที่ก่อสร้างได้ในปี 2565 ใช้งบประมาณในการก่อสร้างทั้งสิ้นรวม 1,600 ล้านบาท เป็นงบผูกพันปี 2565 - 2567
วันอังคารที่ 2 พฤศจิกายน 2564
รอง นรม.วิษณุ ตรวจเยี่ยมโรงเรียนบดินทรเดชา (สิงห์ สิงหเสนี) ติดตามการเปิดเรียน การบริหารจัดการโรงเรียน และผลกระทบจากการระบาดของโควิด-19 ซึ่งทุกฝ่ายเห็นถึงประโยชน์และจำเป็นร่วมกัน
รอง นรม.วิษณุ ตรวจเยี่ยมโรงเรียนบดินทรเดชา (สิงห์ สิงหเสนี) ติดตามการเปิดเรียน การบริหารจัดการโรงเรียนและผลกระทบจากการระบาดของโควิด-19 ซึ่งทุกฝ่ายเห็นถึงประโยชน์และจำเป็นร่วมกันในการเปิดการเรียนสอนในระบบปกติพร้อมเร่งจัดสรรวัคซีนให้ นร.-ครูให้ครอบคลุม
วันนี้ 2 พ.ย. 2564 เวลา 09.00 น. นายวิษณุ เครืองาม รองนายกรัฐมนตรี เดินทางไปตรวจเยี่ยมโรงเรียนบดินทรเดชา (สิงห์ สิงหเสนี) ตามบัญชาจากนายกรัฐมนตรี พร้อมร่วมพบปะกับผู้ปกครอง ครู อาจารย์ และนักเรียน เพื่อติดตามปัญหาและอุปสรรคเกี่ยวกับการเปิดเรียนและการบริหารจัดการโรงเรียน ตลอดจนผลกระทบจากการระบาดของโรคโควิด-19 โดยมีนายรณภพ ปัทมะดิษ ผู้ช่วยรัฐมนตรีประจำสำนักนายกรัฐมนตรี นายสุภัทร จำปาทอง ปลัดกระทรวงศึกษาธิการ นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) ร่วมคณะด้วย โดยโรงเรียนบดินทรเดชา (สิงห์ สิงหเสนี) เป็นโรงเรียนของรัฐ สังกัด สพฐ. แห่งเดียวในกรุงเทพมหานคร ที่เปิดเรียนแบบออนไซต์ในภาคเรียนที่ 2/2564
ทั้งนี้ จากการพูดคุยกับกับผู้บริหารโรงเรียน ตลอดจนตัวแทนผู้ปกครอง ครู และนักเรียน ซึ่งทุกฝ่ายมีความเห็นร่วมกันว่าการเปิดการเรียนสอนในระบบปกติเป็นประโยชน์ และเป็นสิ่งจำเป็น โดยสามารถดำเนินการร่วมกันได้ภายใต้มาตรการต่าง ๆ ของภาครัฐ โดยเฉพาะอย่างยิ่งการจัดสรรวัคซีนให้แก่นักเรียนและครูได้เกือบร้อยเปอร์เซ็นต์
รองนายกรัฐมนตรีเปิดเผยว่า นายกรัฐมนตรีให้ความสำคัญต่อการเปิดการเรียนการสอนแบบปกติ ต้องมีความปลอดภัยของนักเรียนและบุคลากรภายในโรงเรียน ได้มอบหมายให้มาติดตาม ซึ่งปัญหา อุปสรรค หรือข้อปฏิบัติที่ยังบกพร่องหรือติดขัด สร้างความไม่สะดวกแก่นักเรียน ผู้ปกครอง หรือ ครู อาจารย์ ก็จะได้มอบให้กระทรวงศึกษาธิการและกระทรวงสาธารณสุข เร่งไปปรับแก้ไข เพื่อจัดทำแนวปฏิบัติที่ดีสำหรับโรงเรียนที่จะทยอยเปิดเพิ่มเติม โดยเป้าหมายสูงสุดเพื่อให้นักเรียนมีความสุขและปลอดภัยสูงสุดในการมาเรียนหนังสือที่โรงเรียนด้วย
วันจันทร์ที่ 19 กรกฎาคม 2564
“กอช. จัดกิจกรรมช่วยเหลือสมาชิก ฝากร้านออนไลน์สร้างรายได้ สู้ภัยไวรัสโควิด-19”
กอช. จัดกิจกรรม “กอช. ช่วยเหลือสมาชิก ฝากร้านสร้างรายได้ สู้ภัยไวรัสโควิด-19” เพื่อช่วยสมาชิกสร้างรายได้ผ่านช่องทางออนไลน์ โดย กอช. เป็นตัวกลางในการประชาสัมพันธ์สินค้า พร้อมเชิญชวนประชาชนทั่วไปอุดหนุนสินค้าสมาชิก กอช.
กองทุนการออมแห่งชาติ หรือ กอช. จัดกิจกรรม “กอช. ช่วยเหลือสมาชิก ฝากร้านสร้างรายได้ สู้ภัยไวรัสโควิด-19” เพื่อช่วยสมาชิกสร้างรายได้ผ่านช่องทางออนไลน์ โดย กอช. เป็นตัวกลางในการประชาสัมพันธ์สินค้า พร้อมเชิญชวนประชาชนทั่วไปอุดหนุนสินค้าสมาชิก กอช. ดูรายละเอียดสินค้าได้ที่เฟซบุ๊ก “กองทุนการออมแห่งชาติ”
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า ด้วยสถานการณ์โรคติดเชื้อไวรัสโควิด-19 ตามนโยบายของรัฐบาลรณรงค์ให้ประชาชน ลดการเดินทางออกจากบ้านป้องกันการแพร่ระบาด โดย กอช. ขอเป็นช่องทางหนึ่งในการส่งเสริมการสร้างรายได้ให้แก่สมาชิก ในกิจกรรม “กอช. ช่วยเหลือสมาชิก ฝากร้านสร้างรายได้ สู้ภัยไวรัสโควิด-19” โดยสมาชิก กอช. ผู้ประกอบอาชีพอิสระ วิสาหกิจชุมชน กลุ่มสภาเกษตรกร สามารถฝากร้านกับ กอช. พร้อมภาพสินค้า โพสต์ใต้ภาพประชาสัมพันธ์กิจกรรมได้ที่เฟซบุ๊ก “กองทุนการออมแห่งชาติ” โดย กอช. จะเป็นตัวกลางในการประชาสัมพันธ์และแชร์สินค้าเพื่อเป็นการบอกต่อ พร้อมขอเชิญชวนประชาชนทั่วไปร่วมอุดหนุนสินค้าของสมาชิก โดยสามารถเลือกดูสินค้าตามความต้องการ ได้ผ่านเฟซบุ๊ก “กองทุนการออมแห่งชาติ” ได้ตั้งแต่วันนี้เป็นต้นไป สอบถามรายละเอียดเพิ่มเติม สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันจันทร์ที่ 28 มีนาคม 2565
สธ.ร่วม กทม.จัด 3 บริการเร่งฉีดวัคซีนโควิดเข็มกระตุ้น "แรงงานต่างด้าว-คนทั่วไป-ติดบ้านติดเตียง"
กระทรวงสาธารณสุข เผย โควิด 19 พื้นที่ กทม. ยังระบาดต่อเนื่อง ผู้เสียชีวิตเป็นกลุ่มสูงอายุ มีโรคประจำตัว และไม่ได้ฉีดวัคซีน เร่งจัดบริการ 3 รูปแบบออกฉีดเข็มกระตุ้นกลุ่มแรงงานต่างด้าว เปิด 6 ศูนย์ฉีดนอกสถานพยาบาลสำหรับคนทั่วไป
กระทรวงสาธารณสุข เผย โควิด19 พื้นที่ กทม. ยังระบาดต่อเนื่อง ผู้เสียชีวิตเป็นกลุ่มสูงอายุ มีโรคประจำตัวและไม่ได้ฉีดวัคซีน เร่งจัดบริการ3 รูปแบบออกฉีดเข็มกระตุ้นกลุ่มแรงงานต่างด้าว เปิด 6 ศูนย์ฉีดนอกสถานพยาบาลสำหรับคนทั่วไป และฉีดเชิงรุกถึงบ้านในกลุ่มผู้สูงอายุ ติดบ้านติดเตียง
วันนี้ (28 มีนาคม 2565) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นพ.สุทัศน์ โชตนะพันธ์ ผู้อำนวยการสถาบันป้องกันควบคุมโรคเขตเมือง กรมควบคุมโรค แถลงสถานการณ์โควิด 19 และหน่วยฉีดวัคซีนเพื่อกลุ่ม 608 ใน กทม. ว่า สถานการณ์โรคโควิด 19 พื้นที่ กทม.ในสัปดาห์ที่ผ่านมา ยังพบการระบาดอย่างต่อเนื่อง ปัจจัยเสี่ยงเกิดจากการสัมผัสใกล้ชิดกับผู้ป่วยยืนยันการเดินทางหรือปฏิบัติงานในพื้นที่เสี่ยง/แหล่งชุมชน การทำกิจกรรมร่วมกัน โดยเฉพาะการรับประทานอาหารหรือสังสรรค์ มีรายงานผู้เสียชีวิตวันละ 8-12 ราย ข้อมูลตั้งแต่วันที่ 1 มกราคม - 27 มีนาคม 2565 ผู้เสียชีวิตรวม 445 ราย กระจายในทุกเขต ส่วนใหญ่อายุเกิน 60 ปีขึ้นไป มีโรคประจำตัว และยังไม่ได้รับวัคซีน โดยเฉพาะวัคซีนเข็มกระตุ้น ซึ่งภาพรวมมีความครอบคลุม 61.98% จึงต้องเร่งทำความเข้าใจให้กลุ่มผู้สูงอายุ ผู้ที่มีโรคประจำตัวมารับเข็มกระตุ้นหากครบกำหนด
สำหรับการฉีดวัคซีนในพื้นที่ กทม. กรมควบคุมโรค ร่วมกับ กทม.และหน่วยงานต่างๆ จัดบริการ3 กิจกรรมหลัก คือ 1.การจัดหน่วยเชิงรุกฉีดวัคซีนเข็มกระตุ้นให้แก่แรงงานต่างด้าวใน กทม. โดยจัดรถสนับสนุนการฉีดวัคซีนออกให้บริการในพื้นที่ต่างๆ สามารถขอเข้ารับบริการได้ทันที 2.จัดศูนย์ฉีดวัคซีนนอกสถานพยาบาลสำหรับประชาชนทั่วไป 6 ศูนย์ คือ ธัญญาพาร์ค, เซ็นทรัลพระราม 3, เซ็นทรัลปิ่นเกล้า, เซ็นทรัลอีสวิลล์, โรบินสันลาดกระบัง และอาคารกีฬาเวสน์1 ศูนย์เยาวชนกรุงเทพมหานคร รับบริการได้ทั้งการลงทะเบียนผ่านแอปพลิเคชัน QueQหรือวอล์กอิน กรณีเป็นเด็กอายุต่ำกว่า 12 ปี ได้จัดวัคซีนสำหรับเด็กไว้ให้บริการเฉพาะที่ศูนย์ฉีดอาคารกีฬาเวสน์ และ 3.การจัดหน่วยเคลื่อนที่เร็วบริการฉีดวัคซีน สำหรับผู้สูงอายุหรือกลุ่มโรคประจำตัวติดบ้านติดเตียงซึ่งศูนย์บริการสาธารณสุขของ กทม. จะประสานแต่ละชุมชนเพื่อออกให้บริการ
สำหรับมาตรการสงกรานต์ในพื้นที่ กทม. คณะกรรมการโรคติดต่อกรุงเทพมหานคร จะมีการประชุมในวันที่29 มีนาคมนี้ เบื้องต้นสามารถจัดกิจกรรมสงกรานต์ได้ แต่งดการสาดน้ำ ประแป้ง ส่วนมาตรการเรื่องอื่นๆ ขอให้รอผลการหารือในที่ประชุมก่อน นพ.สุทัศน์กล่าว
********************************************** 28 มีนาคม 2565
วันพุธที่ 3 สิงหาคม 2565
จุรินทร์มั่นใจ ส่งออกข้าวตามเป้าสิ้นปี 7 ล้านตัน 7เดือนเพิ่ม 58% เดินหน้ายุทธศาสตร์ข้าว ได้ข้าวพันธุ์ใหม่คุณภาเยี่ยมแล้ว 6 สายพันธุ์ เตรียมขยายสู่มือเกษตรกร
จุรินทร์มั่นใจ ส่งออกข้าวตามเป้าสิ้นปี 7 ล้านตัน 7เดือนเพิ่ม 58% เดินหน้ายุทธศาสตร์ข้าว ได้ข้าวพันธุ์ใหม่คุณภาเยี่ยมแล้ว 6 สายพันธุ์ เตรียมขยายสู่มือเกษตรกร
วันนี้ (3 สิงหาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ให้ความมั่นใจว่าแนวโน้มการส่งออกข้าวไทยในปีนี้ จะเป็นไปตามเป้าที่ 7 ล้านตัน ซึ่งจากสถิติกรมศุลกากรและใบอนุญาตส่งออกข้าวของกรมการค้าต่างประเทศ ตั้งแต่วันที่ 1 ม.ค. - 21 ก.ค. 2565 ไทยส่งออกข้าวปริมาณ 3.99 ล้านตัน คิดเป็นมูลค่า 2,106 ล้านเหรียญสหรัฐ (ประมาณ 70,340 ล้านบาท) ปริมาณและมูลค่าส่งออกเพิ่มขึ้นจากช่วงเดียวกันของปีก่อน คิดเป็นร้อยละ 58.28 และร้อยละ 34.16 ตามลำดับ ทั้งนี้ กระทรวงพาณิชย์และกระทรวงเกษตรและสหกรณ์ ได้ร่วมกันขับเคลื่อนยุทธศาสตร์ข้าวไทย ปี 2563-2567 ซึ่งมีความก้าวหน้าอย่างมาก ทั้งเรื่องการพัฒนาสายพันธุ์ที่ตรงความต้องการตลาด รสชาติ และความเหมาะสมต่อสภาพแวดล้อม ตลอดจนการทำการตลาดเชิงรุกทั้งในตลาดเก่าและตลาดใหม่
สำหรับความก้าวหน้าของการดำเนินการตามยุทธศาสตร์ข้าวไทย มี 3 ประเด็น หลักคือ คือ
1) การพัฒนาพันธุ์ข้าว เป้าหมายต้องได้พันธุ์ข้าวใหม่ 12 พันธุ์ ภายใน 5 ปี ซึ่งได้มีการจัดโครงการประกวดข้าวพันธุ์ใหม่เพื่อการพาณิชย์ ครั้งที่ 1 กุมภาพันธ์ ที่ผ่านมา 2565 ได้ข้าวพันธุ์ใหม่ 6 สายพันธุ์ โดยหน่วยงานที่เกี่ยวข้องจะเร่งดำเนินการขอรับรองพันธุ์พืชและขึ้นทะเบียนพันธุ์ข้าวให้เรียบร้อยก่อนเข้าสู่กระบวนการอื่นๆ ตามขั้นตอนต่อไป
2) การจัดประกวดข้าวพันธุ์ใหม่เพื่อการพาณิชย์ ครั้งที่ 2 ประจำปี 2565 ซึ่งได้ปิดรับสมัครผู้เข้าร่วมโครงการฯ ไปแล้ว เมื่อ 15 กรกฎาคม 2565 โดยกระทรวงเกษตรฯ ดำเนินการตามขั้นตอนการประกวดในส่วนที่เกี่ยวข้อง อาทิ การตรวจสอบประวัติพันธุกรรม การกำหนดรหัสตัวอย่างพันธุ์ข้าวที่ผ่านการตรวจสอบ การกระจายตัวอย่างพันธุ์ข้าวไปยังแปลงนาทดลองเพื่อลงเพาะกล้าข้าว เป็นต้น และ
3) การเพิ่มจำนวนหน่วยตรวจสอบเอกลักษณ์พันธุกรรม (DNA) ข้าวหอมมะลิไทย เพื่อเปิดให้บริการตรวจสอบ DNA ข้าวหอมมะลิไทยในเชิงพาณิชย์ เป็นการลดค่าใช้จ่ายในการขนส่งตัวอย่างของผู้ประกอบการ ซึ่งกรมการข้าวอยู่ระหว่างพิจารณาและจะเร่งดำเนินการ
มากไปกว่านั้น รองนายกจุรินทร์ ยังได้ติดตามเรื่องการกระชับความสัมพันธ์ทางการค้ากับประเทศผู้นำเข้าข้าวรายสำคัญของไทย ซึ่งกระทรวงพาณิชย์ โดยกรมการค้าต่างประเทศได้ดำเนินการอย่างต่อเนื่อง และได้รับการตอบรับเป็นอย่างดีมาโดยตลอด มีกิจกรรมส่งเสริมการขายในหลายประเทศ อาทิ จัดกิจกรรมร่วมกับเครือข่ายห้างสรรพสินค้าและไฮเปอร์มาร์เก็ตชั้นนำ สาธิตการทำอาหารจากข้าวไทยร่วมกับร้านอาหาร Thai Select จัดกิจกรรมส่งเสริมการขายร่วมกับแพลตฟอร์มออนไลน์ ล่าสุดจัดที่ประเทศมาเลเซียได้รับความสนใจอย่างมาก คาดว่าในช่วงครึ่งหลังของปี 2565 จะมีความต้องการนำเข้าข้าวไทยสูงขึ้นอย่างแน่นอน และในระยะต่อไปกรมฯ จะหารือกับฟิลิปปินส์และสิงคโปร์ และภูมิภาคอื่น เพื่อขยายส่วนแบ่งในตลาดเป้าหมายของข้าวไทย
วันอาทิตย์ที่ 3 กรกฎาคม 2565
โฆษก สธ.เผยดราม่าภาพเด็กถือตุ๊กตากัญชา ย้ำ เป็นภาพเก่า  ไม่มีเด็กอยู่ในตารางกิจกรรม แต่สื่อขอให้เข้าเฟรม จนถูกผู้ไม่หวังดีนำไปใช้โจมตี
ภาพดราม่า ซึ่งเป็นเยาวชน ถือตุ๊กตากัญชา ถ่ายรูปร่วมกับคณะผู้บริหารกระทรวงสาธารณสุข ซึ่งมีการโจมตีว่า เป็นการนำเด็กมาสนับสนุนนโยบายการปลดล็อกกัญชา ซึ่งเพิ่งบังคับใช้กฎหมายไปเมื่อวันที่ 9 มิถุนายน 2565
ภาพดราม่า ซึ่งเป็นเยาวชน ถือตุ๊กตากัญชา ถ่ายรูปร่วมกับคณะผู้บริหารกระทรวงสาธารณสุข ซึ่งมีการโจมตีว่า เป็นการนำเด็กมาสนับสนุนนโยบายการปลดล็อกกัญชา ซึ่งเพิ่งบังคับใช้กฎหมายไปเมื่อวันที่9 มิถุนายน 2565
ล่าสุด3 กรกฎาคม 2565 นายแพทย์รุ่งเรือง กิจผาติ หัวหน้าที่ปรึกษาระดับกระทรวงและโฆษกกระทรวงสาธารณสุข เผยที่มาของภาพดังกล่าว เป็นภาพที่ถ่ายไว้เมื่อ 11 ธันวาคม 2562 เป็นการจัดบูทเรื่องการใช้กัญชาเพื่อการแพทย์ ที่ทำเนียบรัฐบาล กรุงเทพฯ พร้อมกับเปิดเว็บไซต์ www.medcannabis.go.th เป็นกิจกรรมเล็กๆ ในงานมีตุ๊กตากัญชา ไว้ประดับตกแต่ง เป็นกิจกรรมเล็กๆ ซึ่งขณะนั้น มีการจัดกิจกรรมจัดอยู่ใกล้ๆ กันคือ โครงการ“พี่หัวดี หนูอยากหัวดี อนาคตไกล” หรือการรณรงค์ ให้เด็กสวมหมวกกันน็อก ขณะโดยสารรถจักรยานยนต์
ผู้สื่อข่าวจึงขอให้น้องๆ เข้าไปถ่ายรูปร่วมกับผู้บริหารกระทรวงสาธารณสุข ในกิจกรรมนี้ด้วย คณะผู้จัดงานจึงหยิบตุ๊กตากัญชามาให้นักเรียนถือก่อนถ่ายรูปร่วมกัน นี่คือภาพที่ถ่ายไว้นานแล้ว3 ปี แต่กลับมีการนำภาพนี้มาเชื่อมโยงกับสถานการณ์ปัจจุบันที่ไทยเพิ่งปลดล็อกกัญชาเพื่อใช้ในการแพทย์ ทั้งนี้ ขอย้ำว่ากับนโยบายกัญชานั้น กระทรวงสาธารณสุขไม่เคยมีเจตนานำเยาวชนมาใช้เพื่อการโฆษณาเลย อย่างไรก็ตาม ทางผู้บริหารของกระทรวงกราบขออภัยในเหตุการณ์ที่เกิดขึ้น ซึ่งนำมาสู่ความกังวลใจของสาธารณชน และจะระมัดระวังอย่างสูงสุดไม่ให้มีเหตุการณ์ลักษณะนี้เกิดขึ้นอีก
วันศุกร์ที่ 22 ตุลาคม 2564
รมว.เฮ้ง ห่วงแรงงานไทยพลัดตกตึกเสียชีวิตในไต้หวัน สั่งทูตแรงงานทุกแห่งเข้มงวดดูแลแรงงานไทยอย่างใกล้ชิด กำชับ 5 เสือลงพื้นที่แจ้งสิทธิประโยชน์แก่ญาติ พร้อมเร่งส่งศพกลับไทยโดยเร็ว
รัฐมนตรีว่าการกระทรวงแรงงานมีความห่วงแรงงานไทยพลัดตกตึกเสียชีวิตในไต้หวัน สั่งทูตแรงงานทุกแห่งเข้มงวดดูแลแรงงานไทยอย่างใกล้ชิด กำชับ 5 เสือลงพื้นที่แจ้งสิทธิประโยชน์แก่ญาติ พร้อมเร่งส่งศพกลับไทยโดยเร็ว
เมื่อวันที่ 21 ตุลาคม 2564 นายสุชาติ ชมกลิ่น รัฐมนตรีว่าการกระทรวงแรงงาน กล่าวแสดงความเสียใจถึงกรณีที่แรงงานไทยพลัดตกจากตึกเสียชีวิตในเมืองเกาสง ไต้หวัน ว่า ตามที่ได้รับรายงานจากนางสาวจุฑารัตน์ สบู่ม่วง อัครราชทูตที่ปรึกษา (ฝ่ายแรงงาน) สำนักงานแรงงานไทย (สนร.) ณ เมืองเกาสง ว่า วันนี้ (21 ต.ค.64) เวลา 14.20 น. ตามเวลาไต้หวัน ได้เกิดเหตุแรงงานไทยรายหนึ่งพลัดตกจากชั้น 11 ตึกอาคารกั๋วเฉิง ยูเอฟโอ เลขที่ 12 ถนนฟู่ชิง ตอนที่ 4 เขตเฉียนเจิ้ง เมืองเกาสง ซึ่งเป็นที่ตั้งของสำนักงานแรงงานไทย ณ เมืองเกาสง จนทำให้เสียชีวิตในทันที ซึ่งจากการตรวจสอบพบว่า แรงงานไทยรายนี้ เป็นเพศชาย อายุ 32 ปี มีภูมิลำเนาเป็นชาวจังหวัดชัยภูมิ ทำงานโรงงาน HER CHERNG SANITARY CO;LTD. เมืองจางฮั่ว ผลิตเครื่องสุขภัณฑ์ จัดส่งโดยบริษัทจัดหางานไทยชื่อ BANSING MANPOWER CO;LTD. และอยู่ในความดูแลของบริษัทจัดหางานในไต้หวัน SOON LE DEVELOPMENT INC. ทั้งนี้ ก่อนเกิดเหตุเมื่อช่วงเช้าแรงงานไทยรายนี้ได้นั่งรถแท็กซี่มาจากจางฮั่ว เพื่อมาขอความช่วยเหลือกับเจ้าหน้าที่ สนร.เกาสง เมื่อมาถึงสำนักงานเวลาประมาณ 11.15 น. เบื้องต้นแจ้งว่ามีคนจะตามฆ่า ไม่เข้าไปทำงานโรงงาน และมีความประสงค์จะเดินทางกลับไทย เจ้าหน้าที่ได้ดูแล จัดหาอาหาร เครื่องดื่มให้รับประทาน เพื่อให้ผ่อนคลายความเครียด จนกระทั่งเมื่อเวลาประมาณ 14.20 น. จึงเกิดเหตุพลัดตกจากอาคาร ดังกล่าวข้างต้น
นายสุชาติ ยังกล่าวถึงการให้ความช่วยเหลือว่าตนได้สั่งการให้อัครราชทูตที่ปรึกษา ฝ่ายแรงงาน สนร.เกาสง ดูแลเรื่องสิทธิประโยชน์ ซึ่งจากการตรวจสอบเบื้องต้นจะได้รับเงินกองทุนประกันภัยแรงงานเป็นค่าจัดการศพ 5 เดือนของอัตราค่าจ้างขั้นต่ำ ประมาณ 120,000 เหรียญไต้หวัน (ประมาณ 143,800 บาท) และได้ประสานแจ้งญาติทราบเรื่องแล้ว ทั้งนี้ รมว.แรงงาน ยังได้กำชับให้ทูตแรงงาน สำนักงานแรงงาน (สนร.) ทุกแห่ง เพิ่มความเข้มงวดในการติดตามดูแลคนไทยที่ไปทำงานในต่างประเทศอย่างใกล้ชิดอีกด้วย ส่วนการจัดการศพนั้น ทูตแรงงานจะได้ประสานหน่วยงานที่เกี่ยวข้องเข้าดำเนินการตามความประสงค์ของญาติต่อไป
ด้าน นายบุญชอบ สุทธมนัสวงษ์ ปลัดกระทรวงแรงงาน ทันทีที่ทราบเรื่องได้โทรศัพท์ไปพูดคุยให้กำลังใจกับพ่อของแรงงานแล้ว และจะให้ สนร.เกาสง เร่งประสานหน่วยเกี่ยวข้องดำเนินการส่งศพกลับประเทศไทยโดยเร็ว รวมทั้งได้สั่งการให้หน่วยงานในสังกัดกระทรวงแรงงานจังหวัดชัยภูมิ ซึ่งเป็นพื้นที่ภูมิลำเนาของแรงงานไทยที่เสียชีวิต ลงพื้นที่ไปเยี่ยมบ้านของแรงงานไทยเพื่อแจ้งความช่วยเหลือด้านสิทธิประโยชน์ตามกฎหมายแก่ญาติพี่น้องและครอบครัวของแรงงานไทยที่เสียชีวิตได้รับทราบในทันทีซึ่งได้แก่เงินกองทุนเพื่อช่วยเหลือคนหางานไปทำงานต่างประเทศ จำนวน 4,000 บาท ในส่วนสิทธิประโยชน์เงินประกันสังคมในประเทศไทยจากการตรวจสอบสิทธิแล้วผู้เสียชีวิต ไม่ได้เป็นผู้ประกันตนตามมาตรา 33 พร้อมนี้ได้มอบของเพื่อเป็นการช่วยเหลือเบื้องต้นให้กับญาติและให้กำลังใจแก่ครอบครัวผู้เสียชีวิตอีกด้วย
วันศุกร์ที่ 5 สิงหาคม 2565
ดีอีเอส MOC ญี่ปุ่น พัฒนาไอซีที-ดิจิทัล
ดีอีเอส MOC ญี่ปุ่น พัฒนาไอซีที-ดิจิทัล
ก.ดิจิทัล ร่วมแลกเปลี่ยน MOC ๒ ฉบับกับ ก.กิจการภายในและการสื่อสารแห่งประเทศญี่ปุ่น เกี่ยวกับความร่วมมือในสาขาเทคโนโลยีสารสนเทศ การสื่อสาร และดิจิทัล และความร่วมมือด้านเทคโนโลยีและนวัตกรรมดิจิทัลเพื่อการเปลี่ยนแปลง
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เปิดเผยว่า กระทรวงดิจิทัลฯ ร่วมลงนามในบันทึกความร่วมมือ (MOC) ระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทย และกระทรวงกิจการภายในและการสื่อสารแห่งประเทศญี่ปุ่น ว่าด้วยความร่วมมือในสาขา เทคโนโลยีสารสนเทศ การสื่อสาร และดิจิทัล โดยมีนายยาซูชิ คาเนโกะ รัฐมนตรีว่าการกระทรวงกิจการภายในและการสื่อสารแห่งประเทศญี่ปุ่น เป็นผู้ร่วมลงนามฝ่ายญี่ปุ่น และมีนายฮิโรชิ โยชิดะ รัฐมนตรีช่วยว่าการกระทรวงกิจการภายในและการสื่อสารฯ เป็นผู้แทนมาร่วมแลกเปลี่ยน MOC และในโอกาสเดียวกัน ได้เข้าร่วมเป็นสักขีพยานระหว่างพิธีแลกเปลี่ยนบันทึกความร่วมมือระหว่างสำนักงานส่งเสริมเศรษฐกิจดิจิทัลแห่งราชอาณาจักรไทย และกระทรวงกิจการภายในและการสื่อสารแห่งประเทศญี่ปุ่นว่าด้วยความร่วมมือด้านเทคโนโลยีและนวัตกรรมดิจิทัลเพื่อการเปลี่ยนแปลง
สำหรับบันทึกความร่วมมือในสาขา เทคโนโลยีสารสนเทศ การสื่อสาร และดิจิทัล มีวัตถุประสงค์เพื่อส่งเสริมความร่วมมือ และการแลกเปลี่ยนในสาขาเทคโนโลยีสารสนเทศ การสื่อสาร และ ดิจิทัล บนหลักการของความเท่าเทียม การต่างตอบแทน การเคารพซึ่งกันและกัน และผลประโยชน์ร่วมกันระหว่างผู้เข้าร่วมทั้งสองฝ่าย มีขอบเขตการดำเนินงานของร่างบันทึกความร่วมมือฯ ได้แก่ การส่งเสริมการใช้เทคโนโลยีสารสนเทศและการสื่อสาร และข้อมูลที่เกี่ยวข้องในด้านการตรวจสภาพอากาศและการลดความเสี่ยงจากภัยพิบัติ การแบ่งปันความรู้ นวัตกรรม การบริการและแอพพลิเคชั่น การพัฒนาบุคลากรในสาขาเทคโนโลยีสารสนเทศ การสื่อสารและดิจิทัล รวมถึงความร่วมมือภายใต้ศูนย์อาเซียน - ญี่ปุ่น เพื่อพัฒนาบุคลากรด้านความมั่นคงปลอดภัยไซเบอร์ นอกจากนี้ยังครอบคลุมประเด็นความร่วมมือด้านกิจการไปรษณีย์ การใช้งาน 5G แบบเปิดกว้างและปลอดภัย และการส่งเสริมการลงทุนในประเทศไทยของบริษัทด้านไอซีทีของญี่ปุ่น เป็นต้น
ส่วนบันทึกความร่วมมือด้านเทคโนโลยีและนวัตกรรมดิจิทัลเพื่อการเปลี่ยนแปลงมีวัตถุประสงค์เพื่อส่งเสริมความร่วมมือและแลกเปลี่ยนประสบการณ์เพื่อรักษาและพัฒนาระบบนิเวศสำหรับนวัตกรรมเพื่อการเปลี่ยนแปลงระหว่างผู้เข้าร่วมทั้งสองฝ่าย โดยมีกรอบความร่วมมือได้แก่ การส่งเสริมความร่วมมือระหว่างผู้มีส่วนได้เสียที่เกี่ยวข้อง อาทิ มหาวิทยาลัย บริษัทเอกชน และชุมชน และการร่วมดำเนินโครงการ/กิจกรรมที่เกี่ยวข้องเพื่อกระชับความร่วมมือระหว่างกัน และการแลกเปลี่ยนประสบการณ์และองค์ความรู้
โดยทั้งสองฝ่ายยืนยันที่จะดำเนินกิจกรรมภายใต้บันทึกความร่วมมือทั้งสองฉบับร่วมกัน ทั้งด้านนโยบายเทคโนโลยี การอำนวยความสะดวกในการร่วมโครงการแลกเปลี่ยนผู้เชี่ยวชาญ ผู้ชำนาญการ ตลอดจนการประสานงานกับหน่วยงานรัฐบาลอื่น ๆ และองค์การด้านอุตสาหกรรม วิชาการ และองค์กรที่มีความเชี่ยวชาญในสาขาที่เกี่ยวข้อง รวมถึงริเริ่มความร่วมมือรูปแบบอื่น ๆ ที่ทั้งสองฝ่ายเห็นชอบร่วมกัน โดยจะมีการหารือเพิ่มเติมระหว่างผู้เข้าร่วมทั้งสองฝ่ายสาหรับแต่ละกิจกรรมต่อไป
*********************